૨૧મી સદીમાં આજે પણ ભારતીય સમાજ મહિલાઓના માસિકધર્મને લઈને એટલો જ રૃઢિચુસ્ત છે. આ વિષય એવો છે કે તે વિશે ચર્ચા કરવામાં ખુદ મહિલાઓ પણ ક્ષોભ અનુભવતી હોય છે. આમાં તેમનો દોષ પણ નથી. કેમ કે, આપણી સંસ્કૃતિમાં મહિલાઓમાં માસિકધર્મ જેવી પ્રકૃતિગત શારીરિક પ્રક્રિયાને ધર્મ સાથે જોડી દઈ તેના વિશે અનેક ગેરમાન્યતાઓનાં બીજ બાળપણથી જ રોપી દેવામાં આવતાં હોય છે. જોકે, હવે સમય પ્રમાણે ધીમે-ધીમે સમાજમાં હકારાત્મક બદલાવ આવી રહ્યો છે. માસિકધર્મ અને સેનેટરી પેડ કે નેપ્કિન વિશે ચર્ચા કરવા યુવતીઓ-મહિલાઓ ખૂલીને આગળ આવી રહી છે. કેમ કે, તેમને પણ સમજાયું છે કે આ વિષય તેમના આરોગ્ય સાથે જોડાયેલો છે માટે તે વિશે વાત કરવામાં કોઈ છોછ રાખવાની જરૃર નથી. અક્ષયકુમાર સ્ટારર ‘પેડમેન’ જેવી ફિલ્મોએ પણ મહિલાઓનો આ સંવેદનશીલ મુદ્દો ઉઠાવ્યો છે, બીજી તરફ ગુજરાતમાં પ્રથમવાર ઇકો ફ્રેન્ડલી સેનેટરી પેડ બનવાના શરૃ થયાનું પણ જાણવા મળ્યું છે. ત્યારે સેનેટરી પેડ વિશે જાણકારી મેળવીએ………..